วันที่ ฝุ่นพิษ จางหาย จะดีใจอีกนานเท่าไร?
ผมเขียนต้นฉบับวันนี้ในช่วงบ่ายๆของวันจันทร์ที่ 4 กุมภาพันธ์ ครับ ซึ่งเป็นวันที่มีเรื่องราวสำคัญๆเกิดขึ้นหลายๆเรื่องพร้อมกัน,เรื่องแรกสำคัญมาก เพราะจะเป็นวันเริ่มต้นของกระบวนการประชาธิปไตยที่คนไทยรอคอยนั่นก็คือ เป็นวันแรกของการรับสมัครผู้แทนราษฎรทั่วประเทศ,มีรายงานว่า บรรยากาศคึกคักมากทั่วประเทศไทย รวมทั้งใน กทม. ของเราที่ใช้ศูนย์เยาวชนไทย-ญี่ปุ่น ดินแดง เป็นสถานที่รับสมัคร,เรื่องที่สองสำหรับท่านผู้อ่านโดยทั่วไปคงไม่สำคัญนัก เพราะไม่ค่อยดูกันอยู่แล้ว สำหรับการแข่งขันกีฬาที่เรียกกันว่า อเมริกันฟุตบอล หรือ คนชนคน นัดชิงแชมป์ ซุปเปอร์โบว์ล,แต่สำหรับผมชอบดูกีฬาประเภทนี้เป็นชีวิตจิตใจ,ก็เลยต้องตื่นมาดูการถ่ายทอดสดของทรูวิชั่นส์ตั้งแต่เช้า และขอบันทึกไว้หน่อยว่า ทีมนักรบกู้ชาติ นิวอิงแลนด์ แพทริออตส์ เป็นฝ่ายเอาชนะทีมแกะเขาเหล็ก แอลเอ แรมส์ ไปได้ 13-3,ก็มาถึงเรื่องที่ 3 ที่เป็นเรื่องที่ผมเห็นว่าสำคัญที่สุดในช่วงเวลานี้,คงจะจำกันได้นะครับว่า ในช่วงกว่าสิบวันมาแล้ว คนไทยเราโดยเฉพาะคนใน กทม. ต่างต้องเผชิญกับมหันตภัย ฝุ่นจิ๋ว หรือ PM 2.5 กันอย่างแสนสาหัส,เพราะมีข่าวว่า ปริมาณค่าฝุ่นสูงเข้าขั้นอันตรายถึงระดับ สีส้ม ไปจนถึง สีแดง เต็มพรืดไปหมด,เป็นเหตุให้คน กทม.ต้องหันมาสวมหน้ากากอนามัย N95 กันเป็นแถวๆ เพราะหน้ากากอนามัยธรรมดาไม่สามารถจะป้องกันได้,ร้อนถึง บิ๊กตู่ ต้องออกมาให้สัมภาษณ์ว่าจะต้องทำโน่นทำนี่หลายอย่าง รวมทั้งมาตรการจะบังคับรถวิ่งวันคู่วันคี่ตามป้ายทะเบียน หากมีความจำเป็นเพื่อแก้ปัญหาเจ้าฝุ่นจิ๋วที่ว่านี้,แต่แล้วจู่ๆเมื่อบ่ายๆวันเสาร์ที่ผ่านมานี้เอง ปริมาณค่าเฉลี่ยของเจ้าฝุ่นจิ๋ว PM 2.5 ก็ค่อยๆลด จนกระทั่ง สีส้ม และ สีแดง ซึ่งเป็นสัญลักษณ์เข้าขั้นอันตรายค่อยๆหายไปจากเครื่องวัดตามจุดต่างๆ,กลายเป็นสีเหลือง ซึ่งแปลว่าอยู่ในสภาพปานกลาง เพราะต่ำกว่าจุดอันตรายที่ต่ำกว่า 50 ไมโครกรัมต่อลูกบาศก์เมตรเป็นส่วนใหญ่ และมีอยู่จุด 2 จุด ที่เป็นสีเขียว แปลว่าอยู่ในสภาพดีแล้ว,แถวๆ แขวงคลองจั่น เขตบางกะปิ บ้านผมขึ้นสีเหลืองตั้งแต่ดึกแล้วมาเขียวในตอนเช้าวันอาทิตย์,ปรากฏว่าตลอดทั้งวันอาทิตย์มีแต่สีเขียวเป็นพรืด แม้แต่จุดหนักๆ อย่าง ริมถนนคู่ขนาน พระราม 2 อ.เมืองสมุทรสาคร ที่แดงเถือกมาหลายวันยังเขียวชอุ่มขึ้นอย่างเหลือเชื่อ,ครั้นมาถึงบ่ายวันจันทร์ที่ 4 กุมภาพันธ์ วันที่ผมนั่งบันทึกเหตุการณ์นี่แหละครับ เห็นแล้วก็มีความสุขอย่างบอกไม่ถูก เพราะทุกจุดที่เขาไปวัดใน กทม. และปริมณฑลเขียวพรืดทั้งหมดเลยครับ ไม่มีแม้สีเหลืองด้วยซ้ำไป,แถมที่แขวงคลองจั่น เขตบางกะปิ บ้านผมยังเป็น สีฟ้า อ่อนสดใสที่แปลว่า อากาศคุณภาพดีมาก มาตั้งแต่เช้าจนบ่าย 3 โมงแล้วก็ยังสีฟ้าอยู่เลย ค่าฝุ่น PM 2.5 อยู่ที่ 25 เท่านั้นเอง ต่ำกว่าเกณฑ์อันตราย 50 ตั้งครึ่งหนึ่ง,เป็นครั้งแรกที่ผมถอดหน้ากากแล้ววิ่งออกไปนอกบ้านสูดอากาศเข้าปอดอย่างเต็มอิ่มหลายสิบเฮือก หลังจากไม่กล้าทำแบบนี้มาหลายวันแล้ว,หนังสือพิมพ์พาดหัวข่าวว่าที่เป็นเช่นนี้เพราะมีลมทะเลพัดมาช่วยบวกกับความร่วมมือร่วมใจในการส่งเครื่องบินขึ้นโปรยน้ำ ไปจนถึงโรงงานอุตสาหกรรม 1,500 แห่งหยุดโรงงานให้เป็นเวลา 3 วัน,แม้แต่ห้างสรรพสินค้าดังอย่าง เดอะมอลล์ ที่กำลังก่อสร้างตึกหลายแห่ง ทั้งที่ เดอะมอลล์รามคำแหง และศูนย์การค้า เอ็มสเฟียร์ สุขุมวิท ก็หยุดก่อสร้างไป 3 วันเช่นกัน,ผมคงบันทึกได้ไม่หมดต้องขออภัยด้วย และขอขอบคุณพร้อมปรบมือให้สำหรับการเสียสละของทุกๆฝ่าย จนทำให้วันนี้ (4 ก.พ.) เป็นวันที่ผมสามารถสูดอากาศที่เขตบางกะปิได้อย่างเต็มปอดอีกครั้งหนึ่ง,แต่จะมีความสุขได้อีกนานเท่าไรคงต้องรอดูอีกระยะหนึ่งกลัวว่าจะเป็นความสุขระยะสั้นน่ะซีพอโรงงานหันมาเปิดต่อ รถยนต์ออกจากบ้านมาพ่นควันต่อ และการก่อสร้างทั้งหลายต้องก่อสร้างต่อไป ฯลฯ,เจ้าสีส้มและสีแดงที่เป็นตัวบอกว่าฝุ่นจิ๋วเกินค่าอันตรายจะกลับมาเขย่าขวัญเหมือนเดิมหรือไม่ ยังต้องลุ้นกันต่อไปครับ?,ซูม
ในช่วงกว่าสิบวันมาแล้ว คนไทยเราโดยเฉพาะคนใน กทม. ต่างต้องเผชิญกับมหันตภัย ฝุ่นจิ๋ว หรือ PM 2.5 กันอย่างแสนสาหัส เพราะมีข่าวว่าปริมาณค่าฝุ่นสูงเข้าขั้นอันตรายถึงระดับ สีส้ม ไปจนถึง สีแดง
ฝุ่นพิษ,ฝุ่นละออง,ฝุ่นละอองPM2.5,เหะหะพาที,ซูม